Takelwerk gestol in tyd en sand het rooi seile! - Free Online Library
MLA style: "Takelwerk gestol in tyd en sand het rooi seile!." The Free Library. 2005 Literator Society of South Africa 20 Nov. 2017 https://www.thefreelibrary.com/Takelwerk+gestol+in+tyd+en+sand+het+rooi+seile!-a0149365031
Chicago style: The Free Library. S.v. Takelwerk gestol in tyd en sand het rooi seile!." Retrieved Nov 20 2017 from https://www.thefreelibrary.com/Takelwerk+gestol+in+tyd+en+sand+het+rooi+seile!-a0149365031
APA style: Takelwerk gestol in tyd en sand het rooi seile!. (n.d.) >The Free Library. (2014). Retrieved Nov 20 2017 from https://www.thefreelibrary.com/Takelwerk+gestol+in+tyd+en+sand+het+rooi+seile!-a0149365031
In die openingsvers word verwys na "[v]erhale oor die mens se worsteling" en 'n mens kan dit as een moontlike sleutel neem vir die ontsluiting van die teks. Deurgaans word hierdie worsteling gekoppel aan bewuswees van die menslike liggaam en sy problematiek; die ontluikende erotiek en die subtiele verwoording van versugting en vervlietende samesyn. 'n Mens is ook voortdurend bewus van geslagskwessies wat aangeraak word, soos onder meer die verwysings na die oom as promiskue rolmodel (p. 15), die "bokkiemooi" jong sanger (p. 23), die "loom beminlike" van Hadrianus (p. 49) en die voyeuristiese beskrywing van die ooglike matroos in Fassbinder se Querelle. Trouens, daar is 'n sterk verheerliking van die ruwe manlike liggaam in van die tekste ter sprake--vergelyk in die verband die teks oor die vreemdelingelegion (p. 30). 'n Verkwiklike erotiese vers wat hierby aansluit, is "Bergplaasbesoek" (p. 50) met sy fokus op die "die mooi berggidsman" en die kortstondigheid van 'n ervaring bykans veertig jaar gelede.
In kontras met hierdie geil obsessie met die liggaam, is daar ook verse wat pertinent handel oor die eensaamheid, die liggaamlike verval ("Omens vir die uitvaart"--p. 45) en die naderende dood met sy "tolman / by die slagboomgrens" (p. 52). 'n Vonds in die bundel is ook die naasmekaarplasing van twee heilige vroue--die een uit Lisieux en die ander van Avila. Die teks lewer nie net grimmige kommentaar op die rol van die libido by die een nie, maar bring ook die aktuele kwessie van godsdiens versus fisika te berde.
Lombard skryf in 'n ouwereldse idioom wat dikwels kan neig om te ontaard in mooiskrywery en wat lei tot die gebruik van 'n oordaad woorde. 'n Gedig soos "gifappelink" skep ook 'n fasiele indruk. In die geheel gesien is die teks 'n voortsetting en bevestiging van Lombard se digterskap en die teks kan met vrug gebruik word om kwessies soos verdringing en sublimasie te ondersoek, asook hoe slim gekose metafore en woordkeuses ingespan word om agter te skuil.